เมื่อเสาร์ที่ผ่านมา แวะมาเจิมที่ร้าน Chu สาขาใหม่ซึ่งน่าจะเปิดมาได้ไม่กี่เดือนนี้เอง จำได้ว่าโลเกชั่นเคยเป็นร้านอาหารไทย Foodie มาก่อนนะ (อยู่ตึก Trinity Complex ย่านซอยพิพัฒน์ตัดออกถนนนราธิวาส ร้านอยู่โซนด้านหน้าเลยครับ)

สารภาพว่ารู้จัก Chu Chocolate Bar & Cafe มานานแล้ว ทานครั้งแรกคือที่สาขา Exchange Tower ย่านอโศก แล้วก็ไม่ได้แวะไปอีกเลย จนกระทั่งขับรถมาย่านเจอ อ้าวอยู่ใกล้แค่นี้เอง เลยจอดแวะมาทานอาหารชิลๆ ในช่วงวันหยุดสงกรานต์

หลังจากพิจารณาเมนูอยู่หลายรอบ ก็ตัดสินใจสั่งเมนู Signature ของร้านมาเป็นจานแรก นั่นคือ Egg Benedict with Smoked Salmon (290 บาท) หน้าตาดูดีตามท้องเรื่อง ทว่าน่าเสียดายตรงที่มันมีบางอย่างที่ไม่ลงตัว เริ่มตั้งแต่ตัว Buttermilk Biscuit เนื้อยุ่ยมาก ไม่กรอบเลย พอโดนน้ำของ Poached Egg กับ Hallandaise sauce ราดลงไปอีกเลยทำให้ฉ่ำเละไปหน่อย เนื้อปลา Smoked Salmon สีซีดเนื้อไม่เด้ง เริ่มเปื่อยเล็กน้อยจากการถูก chill เป็นเวลานาน แถมตัว Poached Egg ก็น้ำไม่ค่อยแตกเท่าไหร่ ออกเป็นแนวยางมะตูมมากกว่า อันนี้อาจเป็นความผิดของข้าพเจ้าเองที่ไม่ได้ระบุความสุกของไข่ที่อยากได้ รสชาติโดยรวมโอเคนะครับ เพียงแต่ประสบการณ์ยังไม่เป็นไปตามที่คาดหวังเท่าไหร่ คุณภาพวัตถุดิบเป็นเรื่องสำคัญสำหรับการทำอาหารสไตล์นี้

มาถึงเมนูที่สอง (สาบานได้ว่ากินหมดคนเดียวหมด) Pesto Mushroom (220 บาท) จานนี้โอเค แป้ง Penne ลวกมาได้สุกกำลังดี al dante กลิ่นใบโหระพาสับ pesto sauce ใช้ได้ ถ้าโรย pine nut มาด้วย จะช่วยทำให้มันกรุบกรอบมากยิ่งขึ้น แนะนำให้บดเกลือป่นเพิ่มรสชาติเข้าไปอีกหน่อย

สำหรับเครื่องดื่มนั้น ผมเลือกเมนูเป็น Hot chocolate-58% (130 บาท) เพราะทราบว่าเป็นเมนูขึ้นชื่อของทางร้าน แม้จะไม่ได้เติมน้ำตาลลงไป แต่ผมยังรู้สึกว่ามันหวานไปอยู่ดี เห็นทีคราวหน้าต้องเปลี่ยนมาลองเป็น 75% extra dark chocolate แทน

ก่อนจากมา ยังอุตส่าห์ซื้อขนมติดไว้ติดมือกลับไปทานที่บ้านอีก 2 ชิ้น นั่นคือ Tiramisu Cake และ Lemon Tart (*** หลัง 6 โมงเย็น ขนมที่นี่ซื้อ 1 แถม 1 นะครับ สำหรับ Take Away เท่านั้นครับ) ตามมาทานทีหลังพบว่า Tiramisu ใช้ได้นะ แต่มันยังอร่อยได้มากกว่านี้อีก ตัวที่ชอบคือ Lemon Tart ผมเป็นสาวกขนมชิ้นนี้อยู่แล้ว เจอที่ไหน มีอันต้องสั่งไปทุกที่ ของเจ้านี้เนื้อ Curd จะเด้งดึ๋งนิดนึง ผิวเรียบหน้าเนียนดี รสชาติก็ใช้ได้อยู่ ไม่ถึงกับหวานเลี่ยนจนเกินไป

สรุปโดยรวม สิ่งที่ผมชอบร้านนี้คือ บรรยากาศร้านดูโล่งโปร่งดี (8/10) มีมุมที่นั่งโซน Private อยู่ด้านล่าง ส่วนที่นั่งกลางร้านเหมาะสำหรับการมาทานกับเพื่อนหลาย ๆ คน  พนักงานบริการดี ให้คำแนะนำดีมาก (8/10) ความคุ้มค่า (7/10) คุณภาพวัตถุดิบ (7/10) รสชาติกลาง ๆ (7/10) ก็ตกประมาณ 3 ดาวครึ่งปัดเป็น 4 ละกันครับ